ກົມສົ່ງເສີມການລົງທຶນ ກະຊວງແຜນການ ແລະ ການລົງທຶນ (ຜທ) ຈັດກອງປະຊຸມສະຫຼຸບການຈັດຕັ້ງປະຕິບັດ ໂຄງການເຊື່ອມໂຍງສິ່ງແວດລ້ອມ ເຂົ້າໃນກິດຈະການແກ້ໄຂຄວາມທຸກຍາກ ປະຈຳປີ 2015 ຂຶ້ນວັນທີ 15 ມັງກອນ 2016 ຢູ່ໂຮງແຮມແລນມາກ ໂດຍເປັນປະທານຮ່ວມຂອງທ່ານ ດຣ. ບຸນທະວີ ສີສຸພັນທອງ ລັດຖະມົນຕີຊ່ວຍວ່າການກະຊວງ ຜທ ທ່ານນາງ Kaarina Immonen ຜູ້ຕາງໜ້າອົງການສະຫະປະຊາຊາດ ເພື່ອການພັດທະນາ ປະຈຳ ສປປ ລາວ ແລະ ທ່ານ Martin Hasler ຮອງຜູ້ອຳນວຍການອົງການພັດທະນາສະວິດ (SDC) ມີວິຊາການໂຄງການ ຕາງໜ້າ 6 ແຂວງເປົ້າໝາຍ ແລະ ພາກສ່ວນກ່ຽວຂ້ອງເຂົ້າຮ່ວມ.
ກອງປະຊຸມຄັ້ງນີ້ ໄດ້ຮັບຟັງການນຳສະເໜີຜົນໄດ້ຮັບຈາກການດຳເນີນໂຄງການ ແລະ ຖອດຖອນບົດຮຽນ ໃນການຈັດຕັ້ງປະຕິບັດແຜນງານໂຄງການ ໄລຍະ II ຈາກບົດລາຍງານການປິດໂຄງການຂອງອົງປະກອບທີ 1 (DOP) ອົງປະກອບທີ 3 (DESIA) ອົງປະກອບທີ 4 (NA) ແລະ ອົງປະກອບທີ 5 (NERI) ພ້ອມທັງແຈ້ງປິດໂຄງການ PEI ຂອງອົງປະກອບທີ 1 3 4 5 ແລະ ນຳສະເໜີຂອບເຂດ ແລະ ແຜນວຽກໃນການສືບຕໍ່ສັນຍາໂຄງການຂອງອົງປະກອບທີ 2 PEI-IPD ແລະ ເຊື່ອມໂຍງເອົາແຜນວຽກທີ່ຍັງຄົງຄ້າງຂອງ DESIA NERI DOP ແລະ NA ຈາກນັ້ນກໍ່ໄດ້ມີການຄົ້ນຄວ້າສົນທະນາ ແລະ ຖາມ-ຕອບຈາກບັນດາຜູ້ເຂົ້າຮ່ວມ ເພື່ອແນໃສ່ເຮັດໃຫ້ການຈັດຕັ້ງປະຕິບັດວຽກງານດັ່ງກ່າວ ດຳເນີນໄປຢ່າງມີປະສິດທິຜົນສູງ.
ຜ່ານການຈັດກອງປະຊຸມຄັ້ງນີ້ ຈະເຮັດໃຫ້ບັນດາຜູ້ເຂົ້າຮ່ວມເຂົ້າໃຈກ່ຽວກັບເປົ້າໝາຍ ແລະ ຜົນໄດ້ຮັບຂອງໂຄງການ ມີຄວາມເປັນເອກະພາບກັນກ່ຽວກັບຜົນ ໄດ້ຮັບບົດຮຽນທີ່ຖອດຖອນໄດ້ ແລະ ສິ່ງທີ່ຄວນປັບປຸງໃນການຈັດຕັ້ງປະຕິບັດແຜນງານໂຄງການໃນອະນາຄົດ ພ້ອມນີ້ ຍັງໄດ້ຕົກລົງເຫັນດີແຜນຮັບປະກັນຄວາມຍືນຍົງຂອງຜົນໄດ້ຮັບ ແຜນວຽກປີ 2016 ຂອງອົງປະກອບທີ 2 ໂຄງການຮ່າງການຈັດຕັ້ງ ແລະ ຮູບການຈັດຕັ້ງປະຕິບັດໂຄງການໃນໄລຍະຕໍ່ໄປອີກດ້ວຍ.